**«Dig a Pony»** er en sang av The Beatles som ble skrevet av John Lennon, men offisielt kreditert Lennon/McCartney. Sangen ble først utgitt 8. mai 1970 i Storbritannia på albumet *Let It Be*. Ti dager senere kom samme album ut i USA.

Bakgrunn
--------

Lennon hadde det artig med å sette sammen ord og vending i «Dig a Pony», og hadde egentlig ingen mening med teksten i det hele tatt. I 1980 uttalte han at han syntes sangen bare var noe «søppel». De andre medlemmene i gruppen syntes derimot det var en utfordring å spille den med hensyn til hvordan den var arrangert.

*Get Back Sessions* – januar 1969
---------------------------------

«Dig a Pony» var blant de første sangene som Lennon presenterte 2. januar for George Harrison og Ringo Starr i Twickenham Film Studios. Paul McCartney var ennå ikke kommet. Sangen ble bragt fram igjen 7. januar, men det opptaket som eksisterer, bærer preg av at medlemmene i gruppen kjeder seg og føler seg ukomfertabel i det store filmstudioet. Tidligere på dagen hadde de hatt en krangel siden McCartney følte de andre signaliserte at de brydde seg lite om å få til et samarbeid. Dagen før hadde McCartney og Harrison hatt en krangel som i klippet versjon ble vist i filmen *Let It Be* (se «Two of Us»). De var også litt innom sangen 13. januar også, men da hadde Harrison forlatt gruppen midlertidig tre dager i forveien, og var følgelig ikke tilstede.

22. januar hadde de flyttet innspillingen til Apple Studios. Samtidig var alle planer om en konsert utenlands blitt forkastet til fordel for at alle var enige om å fullføre innspillingen av det kommende albumet. Ellers var de også enige at de kunne fremføre sangene som en slags konsert i studio mens de ble filmet. Resultatet av dette, var at stemningen innad i gruppen ble betydelig forbedret resten av januar 1969. Etter hvert ville de også få med Billy Preston på keyboards; noe som definitivt hjalp på oppførselen til alle og enhver. I løpet av denne dagen hadde Lennon skrevet ferdig teksten til «Dig a Pony» og en komplett gjennomkjøring ble gitt ut på *Anthology 3* i 1996. Preston var ennå ikke kommet med (han dukket opp litt senere på dagen); og er følgelig ikke med på opptaket. På dette stadiet het sangen «All I Want Is You»

23. januar ble det fanget opp på teip en tagning som ble valgt ut av Glyn Johns til det planlagte albumet *Get Back*. Albumet ble riktignok aldri offentlig utgitt (se «Don't Let Me Down»).

*Let It Be*-filmen og utgivelser
--------------------------------

30. januar befant gruppen seg oppå taket til Apple Studios og her spilte de inn en versjon som både havnet på albumene *Let It Be* (1970) og *Let It Be... Naked* (2003), samt at den ble vist i filmen *Let It Be*. I filmen er sangen litt lengre med to ekstra «all I want is you» strofer (som ble sløyfet på de to nevnte albumene) Assistent Kevin Harrington holder opp teksten på et brett foran Lennon. Harrison teller inn sangen, men Starr roper «Hold!!» for å få slukket røyken. Lennon snufser med nesen og sier «aaaah», før Harrison på nytt teller inn. Midtveis i sangen ser man klipp fra gata hvor politiet banker på døra, siden de har mottatt naboklager. En ansatt slipper dem inn og tilkaller Mal Evans, som igjen tar dem med opp på taket (dette kan muligens ha inntruffet på et annet tidspunkt enn da «Dig a Pony» ble spilt)

Da Phil Spector startet opp sitt arbeid 23. mars 1970, valgte han som nevnt å kutte vekk to strofer med «all I want is you». Noe annet han tydeligvis kuttet vekk, var John Lennons gitar i det avslutningsriffet inntreffer. Lennon starter opp for tidlig, mens Harrison gjør det riktig. Følgelig ser man i filmen at Lennon ler av sin flause.

På albumet *Let It Be* har man med partiet der Starr roper «Hold!!» og Harrisons inntelling. Etter at sangen er ferdig høres en kommentar fra Lennon som har problemer med å spille grunnet at januar-vinden er kald. Inntelling og Lennons kommentar er utelatt på *Let It Be... Naked*.

Musikere og instrumenter
------------------------

* John Lennon: rytmegitar, vokal
* Paul McCartney: bass, harmonivokal
* George Harrison: sologitar
* Ringo Starr: trommer
* Billy Preston: elektrisk orgel

Referanser
----------

1. ↑  Lewisohn, Mark (1988). *The Beatles Recording Sessions*. New York: Harmony Books. ISBN 0-517-57066-1 s. 200/201
2. ↑  Turner, Steve (2009) *The Stories Behind the Songs 1967 – 1970* Carlton Books Limited ISBN 978-1-847-32268-5 s. 111
3. ↑  *Hit Parader* magazine februar 1972
4. ↑  Sheff, David (1981). *The Playboy Interviews with John Lennon & Yoko Ono* ISBN 0-425-05989-8
5. ↑  Turner, Steve (2009) *The Stories Behind the Songs 1967 – 1970* s. 111
6. ↑  Miles, Barry (1997). *Paul McCartney: Many Years From Now*. New York: Henry Houston, Texas, USA: Holt and Company. ISBN 0-8050-5249-6 s. 537
7. ↑  Sulpy, Doug & Schweighardt, Ray (1997) *Get Back the Unauthorized Chronicle of The Beatles 'Let It Be' Disasters*. New York City, St. Martin's Press ISBN 0-312-15534-4 s. 7/93/94/106/187
8. ↑  Sulpy, Doug & Schweighardt, Ray (1997) *Get Back the Unauthorized Chronicle of The Beatles 'Let It Be' Disasters* s. 205/210/217
9. ↑  Lewisohn, Mark (1988). *The Beatles Recording Sessions*. New York: Harmony Books. ISBN 0-517-57066-1 s. 164/165
10. ↑  Sulpy, Doug & Schweighardt, Ray (1997) *Get Back the Unauthorized Chronicle of The Beatles 'Let It Be' Disasters* s. 228
11. ↑  Sulpy, Doug & Schweighardt, Ray (1997) *Get Back the Unauthorized Chronicle of The Beatles 'Let It Be' Disasters* s. 302/303
12. ↑  Lewisohn, Mark (1988). *The Beatles Recording Sessions* s. 169
13. ↑  Lewisohn, Mark (1992). *The Complete Beatles Chronicle: The Definitive Day-By-Day Guide To The Beatles' Entire Career*. London: Pyramid Books. ISBN 1-855-10021-5 s. 312
14. ↑  Lewisohn, Mark (1988). *The Beatles Recording Sessions* s. 197

Eksterne lenker
---------------

* Sangteksten (presentert på The Beatles' offisielle webside).